มีอะไรใน ASEAN CG Scorecard (ตอนที่ 2)
โดย...ยุทธ วรฉัตรธราร
17 ก.ค. 2555

โดย...ยุทธ วรฉัตรธราร
หลักการสร้าง Scorecard และวิธีการใช้
ในการสร้าง Scorecard ได้กำหนดหลักการไว้ว่า Scorecard ที่สร้างขึ้นมาต้องสะท้อนตามหลักการสากลและเป็นที่ยอมรับว่าเป็นแนวปฏิบัติที่ดีของบริษัทจดทะเบียนนำไปใช้ปฏิบัติ ต้องเป็นแนวปฏิบัติที่เกี่ยวข้องกับ CG ที่แท้จริง สามารถประยุกต์ใช้ได้กับตลาดทุนต่างๆ ในประเทศ ASEAN สามารถสะท้อนความเป็นรูปธรรมของการปฏิบัติตามหลักการและแนวปฏิบัติ ตลอดจนความมั่นใจในความเป็นอิสระและความน่าเชื่อถือของการประเมิน
หลักเกณฑ์และแนวปฏิบัติต่างๆ ที่ใช้เป็นตัววัดใน Scorecard พัฒนาโดยยึดหลักการ 5 หมวดของ OECD ซึ่งเคยกล่าวถึงมาแล้ว เนื้อหาของ Scorecard แบ่งเป็น 2 ระดับ ระดับที่ 1 ประกอบด้วย 193 เกณฑ์ หรือรายการที่ยึดตามหลักการของ OECD ดังนี้
1.สิทธิของผู้ถือหุ้น 27 รายการ
2.การปฏิบัติต่อผู้ถือหุ้นอย่างเท่าเทียมกัน 18 รายการ
3.บทบาทผู้มีส่วนได้เสีย 21 รายการ
4.การเปิดเผยข้อมูลและความโปร่งใส 44 รายการ
5.ความรับผิดชอบของคณะกรรมการ 83 รายการ
ระดับที่ 2 เป็นเกณฑ์ส่วนเพิ่มเพื่อให้เป็นคะแนนพิเศษหรือโบนัสสำหรับผู้ปฏิบัติได้สูงกว่ามาตรฐานมี 11 รายการ และสำหรับลงโทษหรือหักคะแนน ซึ่งมี 18 รายการ รวมทั้งสองระดับจะมี 222 รายการ
ก่อนนำมาประกาศใช้ได้ทำการเลือกบริษัทจดทะเบียนต่างๆ ในประเทศ ASEAN ขึ้นมากลุ่มหนึ่ง เพื่อทดสอบความสามารถประยุกต์ใช้ และจะมีการปรับปรุงพัฒนาเป็นระยะในอนาคต
การให้คะแนนในระดับ 1 แต่ละรายการมี 1 คะแนน รายการใดที่ติดข้อจำกัดทางกฎระเบียบของแต่ละตลาด ซึ่งไม่สามารถประยุกต์ใช้ให้ตัดออกไม่นำมารวมนับคะแนน เมื่อรวมคะแนนแต่ละหมวดแล้วจะนำไปคำนวณ โดยมีการถ่วงน้ำหนักตามความสำคัญ เนื่องจากยังไม่ทราบวิธีการถ่วงน้ำหนัก ขออนุญาตนำมาเผยแพร่ภายหลัง ส่วนระดับที่ 2 ใช้เป็นการเพิ่มหรือหักจากคะแนนรวมในระดับที่ 1
ประเด็นที่สำคัญมากคือ ข้อมูลที่ใช้ในการประเมินได้มาจากข้อมูลในรายงานประจำปีและในเว็บไซต์ รวมถึงประกาศต่างๆ ข้อบังคับ รายงานการประชุมผู้ถือหุ้น นโยบายการกำกับดูแลกิจการ จรรยาบรรณธุรกิจและรายงานความยั่งยืน (Sustainability Report) เป็นข้อมูลที่เปิดเผยต่อสาธารณชนและเข้าถึงไม่ยาก ชัดเจนไม่คลุมเครือและควรเป็นภาษาอังกฤษ
นอกจากนี้ ก็ยังมีคำเตือนในการใช้ Scorecard ที่ต้องทำความเข้าใจคือ
1.มีข้อจำกัดในการประเมิน ซึ่งต้องอาศัยข้อมูลที่เปิดเผยที่กล่าวมาข้างต้นเท่านั้น
2.ข้อมูลที่เปิดเผยอาจไม่ได้ปฏิบัติจริงหรือปฏิบัติเพียงตามรูปแบบไม่เป็นรูปธรรม การหักคะแนนต้องอาศัยเหตุการณ์ที่ปรากฏชัดเจนเท่านั้น
3.แม้จะมีเกณฑ์เกี่ยวกับแนวปฏิบัติของกรรมการ ผู้บริหารและพนักงาน Scorecard ไม่ได้ออกแบบมาเพื่อประเมินพฤติกรรมทางจริยธรรม
4.แม้ CG ดีควรสร้างมูลค่าเพิ่มในระยะยาว แต่ไม่สามารถยืนยันได้ว่าคะแนนและระดับการกำกับดูแลกิจการจะมีความเกี่ยวโยงกับผลประกอบการด้านการเงิน
ติดตามต่อในฉบับหน้า